CELEX: 52017PC0241
Language: bg
Date: 2017-05-23
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2014/170/ЕС за съставяне на списък на несътрудничещи трети държави в борбата с незаконния, недеклариран и нерегулиран риболов по отношение на Съюза на Коморските острови

ЕВРОПЕЙСКА КОМИСИЯ
            Брюксел, 23.5.2017
            COM(2017) 241 final
            2017/0096(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение за изпълнение 2014/170/ЕС за съставяне на списък на несътрудничещи трети държави в борбата с незаконния, недеклариран и нерегулиран риболов по отношение на Съюза на Коморските острови
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               Основания и цели на предложението
            
            
               Настоящото предложение се отнася до прилагането на Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999
                  1
                (наричан по-долу „Регламентът относно ННН риболов“).
            
            
               Общ контекст
            
            
               Настоящото предложение е изготвено в контекста на прилагането на Регламента относно ННН риболов и е резултат от разследванията и диалозите, проведени в съответствие с изискванията по същество и процедурните изисквания, определени в Регламента относно ННН риболов, в които се предвижда, inter alia, че всички държави следва да изпълняват своите произтичащи от международното право задължения като държави на знамето, пристанищни държави, крайбрежни държави или държави на пазара за предотвратяване, възпиране и премахване на ННН риболов.
            
            
               Съществуващи разпоредби в областта на предложението
            
            
               Решение на Комисията от 1 октомври 2015 г. за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов (ОВ C 324, 2.10.2015 г., стр. 6).
            
            
               Решение за изпълнение на Комисията от 23 май 2017 г. (ОВ C XXXX, XX.XX.2017 г., стр. …) за определяне на Съюза на Коморските острови за несътрудничеща трета държава в борбата с незаконния, недеклариран и нерегулиран риболов.
            
            
               Съгласуваност с други политики и цели на Съюза
            
            
               Не се прилага.
            
            
               2.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               Консултации със заинтересованите страни
            
            
               В съответствие с разпоредбите на Регламента относно ННН риболов засегнатите от процедурата заинтересовани страни имаха възможността да защитят своите интереси по време на разследванията и диалозите.
            
            
               Събиране и използване на експертни становища
            
            
               Не бяха необходими външни експертни становища.
            
            
               Оценка на въздействието
            
            
               Настоящото предложение е резултат от прилагането на Регламента относно ННН риболов.
            
            
               Регламентът относно ННН риболов не съдържа разпоредби за обща оценка на въздействието, но съдържа изчерпателен списък на условията, които трябва да бъдат подложени на оценка.
            
         
         
            
               3.ПРАВНИ ЕЛЕМЕНТИ НА ПРЕДЛОЖЕНИЕТО
            
            
               Обобщение на предложеното действие
            
            
               С Решение на Комисията, на 1 октомври 2015 г. Комисията уведоми Коморските острови, че Комисията ги счита за потенциално определими като несътрудничеща държава съгласно Регламента относно ННН риболов. 
            
            
               Комисията предприе действия по отношение на Коморските острови. Те включваха, inter alia, предоставяне на основания за предприетите действия, даване на възможност на държавата да отговори на съответните твърдения и да ги опровергае, както и право да поиска и да представи допълнителна информация, предлагане на план за действие за коригиране на положението, подходящ срок за отговор и разумни срокове за коригиращи мерки. 
            
            
               На 23 май 2017 г. със свое решение за изпълнение Комисията определи Коморските острови като трета държава, която тя счита за несътрудничеща трета държава съгласно Регламента относно ННН риболов.
            
            
               Приложеното предложение за решение за изпълнение на Съвета се основава на констатациите, които потвърдиха, че Коморските острови не са изпълнили задълженията, които имат съгласно международното право като държава на знамето, пристанищна държава, крайбрежна държава или държава на пазара. 
            
            
               Поради това се предлага Съветът да приеме приложеното предложение за решение.
            
            
               Правно основание
            
            
               Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов.
            
            
               Принцип на субсидиарност
            
            
               Предложението попада в обхвата на изключителната компетентност на Европейския съюз. Следователно принципът на субсидиарност не се прилага.
            
            
               Принцип на пропорционалност
            
            
               Настоящото предложение е в съответствие с принципа на пропорционалност поради следните причини:
            
            
               Формата на действието е посочена в Регламента относно ННН риболов и не оставя възможност за решение на национално равнище.
            
            
               Не е приложимо да се посочва как финансовата и административната тежест върху Съюза, националните правителства, регионалните и местните органи, стопанските субекти и гражданите е сведена до минимум и е пропорционална на целта на предложението.
            
            
               Избор на инструменти
            
            
               Предлагани инструменти: решение.
            
            
               Други средства не биха били подходящи поради следната причина:
            
            
               Други средства не биха били подходящи, тъй като Регламентът относно ННН риболов не предвижда други възможности.
            
            
               4.ОТРАЖЕНИЕ ВЪРХУ БЮДЖЕТА 
            
         
         
            
               Предложението няма отражение върху бюджета на Съюза.
            
            
               2017/0096 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение 2014/170/ЕС за съставяне на списък на несътрудничещи трети държави в борбата с незаконния, недеклариран и нерегулиран риболов по отношение на Съюза на Коморските острови
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999
                  2
               , и по-специално член 33, параграф 1 от него,
            
            
               като взе предвид предложението на Европейската комисия, 
            
            
               като има предвид, че:
            
            
               1.ВЪВЕДЕНИЕ
            
            
               (1)С Регламент (ЕО) № 1005/2008 (наричан по-долу „Регламентът относно ННН риболов“) се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
            
            
               (2)В глава VI от Регламента относно ННН риболов се посочват процедурата за определяне на несътрудничещите трети държави, действията, които се предприемат спрямо държавите, определени като несътрудничещи трети държави, съставянето на списък на несътрудничещите трети държави, заличаването от списъка на несътрудничещите трети държави, оповестяването на списъка на несътрудничещите трети държави и всички извънредни мерки.
            
            
               (3)На 24 март 2014 г. Съветът прие Решение за изпълнение 2014/170/EС на Съвета за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов.
            
            
               (4)В съответствие с член 32 от Регламента относно ННН риболов, с Решение от 1 октомври 2015 г. („Решението от 1 октомври 2015 г.“)
                  3
                Комисията уведоми Съюза на Коморските острови (наричан по-долу „Коморските острови“) за възможността да бъде определен за държава, считана от Комисията за несътрудничеща трета държава.
            
            
               (5)В Решението от 1 октомври 2015 г. Комисията включи информацията относно съществените факти и съображения, мотивиращи това предварително определяне.
            
            
               (6)Решението беше съобщено на Коморските острови заедно с писмо, в което се предлага на Коморските острови да приложат, в тясно сътрудничество с Комисията, план за действие за отстраняване на установените недостатъци.
            
            
               (7)Комисията прикани Коморските острови по-специално: i) да предприемат всички необходими мерки за изпълнението на действията, които се съдържат в плана за действие, предложен от Комисията; ii) да оценят изпълнението на действията, които се съдържат в плана за действие, предложен от Комисията; и iii) да изпращат на всеки шест месеца на Комисията подробен доклад с оценка на изпълнението на всяко действие по отношение на, inter alia, неговата индивидуална и/или обща ефективност при осигуряването на напълно съответстваща на изискванията система за контрол на рибарството.
            
            
               (8)На Коморските острови беше дадена възможност да отговорят писмено и устно на Решението от 1 октомври 2015 г., както и на друга свързана информация, съобщена от Комисията, като по този начин те имаха възможност да представят доказателства, които опровергават или допълват фактите, посочени в Решението от 1 октомври 2015 г. На Коморските острови беше гарантирано правото да поискат или да представят допълнителна информация.
            
            
               (9)Със своето решение и писмо от 1 октомври 2015 г. Комисията започна процес на диалог с Коморските острови и подчерта, че според нея шестмесечен период е по принцип достатъчен за постигането на споразумение.
            
         
         
            
               (10)Комисията продължи да събира и проверява цялата информация, която счете за необходима. Устните и писмените коментари, представени от Коморските острови след Решението от 1 октомври 2015 г., бяха разгледани и взети под внимание. Коморските острови бяха редовно информирани устно или писмено за обсъжданията на Комисията.
            
            
               (11)Комисията обаче бе на мнение, че проблемните области и недостатъците, описани в Решението от 1 октомври 2015 г., не са взети под внимание в достатъчна степен от Коморските острови и че мерките, предложени в плана за действие, не са били изцяло изпълнени.
            
            
               (12)Вследствие на това, с Решение за изпълнение 2017/xxx/ЕС на Комисията
                  4
                Комисията определи Коморските острови за несътрудничеща трета държава в борбата с ННН риболов.
            
            
               (13)Въз основа на проведените от Комисията разследвания и диалози, включително разменената кореспонденция и проведените срещи, както и мотивите, на които се основават Решението от 1 октомври 2015 г. и Решение за изпълнение 2017/xxx/ЕС на Комисията, е целесъобразно да се включат Коморските острови в списъка на несътрудничещите трети държави в борбата с ННН риболов.
            
            
               (14)Съгласно член 34, параграф 1 от Регламента относно ННН риболов Съветът, като действа с квалифицирано мнозинство по предложение на Комисията, следва да заличи дадена трета държава от списъка на несътрудничещите трети държави, ако съответната държава докаже, че положението, дало основание за включването ѝ в списъка, е коригирано. При решението за заличаване трябва да се отчита и това дали съответните определени трети държави са предприели конкретни мерки, които могат да доведат до трайно подобряване на положението.
            
            
               2.ПРОЦЕДУРА ПО ОТНОШЕНИЕ НА КОМОРСКИТЕ ОСТРОВИ
            
            
               (15)На 1 октомври 2015 г. Комисията уведоми Коморските острови съгласно член 32 от Регламента относно ННН риболов, че разглежда възможността да ги определи за несътрудничеща трета държава и ги прикани да приложат, в тясно сътрудничество със службите на Комисията, план за действие за отстраняване на недостатъците, установени в Решението от 1 октомври 2015 г. След посоченото решение Коморските острови предоставиха в писмен вид своите виждания и се срещнаха с Комисията, за да обсъдят съответните въпроси. Комисията предостави писмено съответната информация на Коморските острови. Комисията продължи да събира и проверява цялата информация, която счете за необходима. Устните и писмените коментари, представени от Коморските острови след Решението от 1 октомври 2015 г., бяха разгледани и взети под внимание, а Коморските острови бяха редовно информирани устно или писмено за обсъжданията на Комисията. Комисията бе на мнение, че проблемните области и недостатъците, описани в Решението от 1 октомври 2015 г., не са взети под внимание в достатъчна степен от Коморските острови и че мерките, предложени в плана за действие, не са били изцяло изпълнени.
            
            
               3.ОПРЕДЕЛЯНЕ НА КОМОРСКИТЕ ОСТРОВИ ЗА НЕСЪТРУДНИЧЕЩА ТРЕТА ДЪРЖАВА
            
            
               (16)В Решението от 1 октомври 2015 г. Комисията анализира задълженията на Коморските острови и оцени изпълнението от тяхна страна на международните им задължения като държава на знамето, пристанищна държава, крайбрежна държава или държава на пазара. За целите на този преглед Комисията взе предвид параметрите, изброени в член 31, параграфи 4—7 от Регламента относно ННН риболов.
            
            
               (17)Комисията направи преглед на изпълнението от страна на Коморските острови в съответствие с констатациите в Решението от 1 октомври 2015 г. и като взе предвид съответната информация, предоставена в тази връзка от Коморските острови, предложения план за действие, както и предприетите мерки за коригиране на положението.
            
            
               (18)Основните недостатъци, посочени от Комисията, се отнасяха до няколко случая на неизпълнение на задължения съгласно международното право, свързани по-специално с приемането на подходяща правна рамка и процедури за регистрация и издаване на разрешителни, липсата на сътрудничество и обмен на информация в рамките на коморската администрация и с трети държави, в които извършват дейност корабите на Коморските острови, липсата на адекватно и ефикасно наблюдение и липсата на система за възпиращи санкции. Другите установени недостатъци се отнасят, в по-общ план, до спазването на международните задължения, включително и на препоръките и резолюциите на регионалните организации за управление на рибарството (РОУР). Беше установено също така неспазване на препоръките и резолюциите от съответните органи, като например Международния план на ООН за действие срещу незаконния, недеклариран и нерегулиран риболов (МПД за ННН риболов) и Незадължителните насоки на ФАО относно действията на държавите на знамето. Въпреки това неспазването на незадължителните препоръки и резолюции бе отчетено само като подкрепящо доказателство, а не като основание за определянето.
            
            
               (19)В Решение за изпълнение 2017/xxx/ЕС Комисията определи Коморските острови за несътрудничеща трета държава съгласно Регламента относно ННН риболов.
            
            
               (20)По отношение на възможните ограничения за Коморските острови като развиваща се държава следва да се отбележи, че състоянието на развитие и цялостната дейност на Коморските острови по отношение на управлението на рибарството може да са влошени от общото им равнище на развитие. Въпреки това, предвид естеството на установените недостатъци на Коморските острови, равнището на развитие на Коморските острови не може изцяло да оправдае или по друг начин да обоснове цялостната им дейност като държава на знамето, пристанищна държава, крайбрежна държава или държава на пазара по отношение на рибарството и недостатъчните им действия за предотвратяване, възпиране и премахване на ННН риболов.
            
            
               (21)Като се вземат предвид Решението от 1 октомври 2015 г. и Решение за изпълнение 2017/xxx/ЕС от 23 май 2017 г., както и проведеният с Комисията процес на диалог с Коморските острови и резултатът от него, може да се заключи, че действията, предприети от Коморските острови по отношение на техните задължения като държава на знамето, не са достатъчни за спазването на членове 63, 64, 91, 94, 117 и 118 от Конвенцията на Организацията на обединените нации по морско право.
            
            
               (22)Следователно Коморските острови не са изпълнили своите задължения съгласно международното право като държава на знамето да предприемат действия за предотвратяване, възпиране и премахване на ННН риболов.
            
            
               4.СЪСТАВЯНЕ НА СПИСЪК НА НЕСЪТРУДНИЧЕЩИ ТРЕТИ ДЪРЖАВИ
            
            
               (23)С оглед на достигнатите заключения по отношение на Коморските острови, в съответствие с член 33 от Регламента относно ННН риболов посочената държава следва да бъде добавена в списъка на несътрудничещите трети държави, съставен с Решение за изпълнение 2014/170/ЕС. Поради това Решение за изпълнение 2014/170/ЕС следва да бъде съответно изменено.
            
            
               (24)Включването на Коморските острови в списъка на несътрудничещите държави в борбата срещу ННН риболов води до прилагането на мерките, предвидени в член 38 от Регламента относно ННН риболов. Съгласно член 38, точка 1 от Регламента относно ННН риболов се предвижда забрана на вноса на рибни продукти, уловени от риболовни кораби, плаващи под знамето на несътрудничещи държави. В случая с Коморските острови тази забрана за внос следва да обхваща всички запаси и видове, определени в член 2, точка 8 от Регламента относно ННН риболов, тъй като липсата на приети подходящи мерки във връзка с ННН риболов, водеща до определянето на Коморските острови като несътрудничеща трета държава, не се ограничава до даден запас или вид.
            
            
               (25)Следва да се отбележи, че ННН риболовът, inter alia, намалява рибните запаси, унищожава морските местообитания, пречи на опазването и устойчивото използване на морските ресурси, нарушава конкуренцията, застрашава продоволствената сигурност, поставя добросъвестните рибари в неизгодно положение и отслабва крайбрежните общности. С оглед на обхвата на проблемите, свързани с ННН риболова, се счита за необходимо Съюзът да предприеме бързи действия по отношение на Коморските острови като несътрудничеща трета държава. Поради това настоящото решение следва да влезе в сила в деня след деня на публикуването му в Официален вестник на Европейския съюз.
            
            
               (26)Ако Коморските острови докажат, че положението, дало основание за включването им в списъка, е коригирано, Съветът, като действа с квалифицирано мнозинство по предложение на Комисията, следва да ги заличи от списъка на несътрудничещите трети държави в съответствие с член 34, параграф 1 от Регламента относно ННН риболов. При решението за заличаване следва да се отчита и това дали Коморските острови са предприели конкретни мерки, които могат да доведат до трайно подобряване на положението,
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               В приложението към Решение за изпълнение 2014/170/ЕС се добавя „Съюзът на Коморските острови“.
            
            
               Член 2
            
            
               Настоящото решение влиза в сила в деня след деня на публикуването му в Официален вестник на Европейския съюз.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 286, 29.10.2008 г., стр. 1.
               
               
                  
                     (2)
                  ОВ L 286, 29.10.2008 г., стр. 1.
               
               
                  
                     (3)
                  Решение на Комисията от 1 октомври 2015 г. за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов (
                  
                     ОВ C 324, 2.10.2015 г., стр. 6
                  
                  ).
               
               
                  
                     (4)
                  Решение за изпълнение 2017/xxx/ЕС на Комисията от 23 май 2017 г. за определяне на Съюза на Коморските острови за несътрудничеща трета държава в борбата с незаконния, недеклариран и нерегулиран риболов (ОВ L xx, дд.мммм.2017 г., стр. x).